钦定古今图书集成/明伦汇编/氏族典/第249卷 > 张润
## 钦定古今图书集成/明伦汇编/氏族典/第249卷 > 张润

按《山西通志》：“润字汝霖，临汾人。弘治戊午解元，壬戌
进士，授宜阳知县，清修有惠政。正德丁卯，擢刑科给
事中，抗言大计，侃侃不阿。奉诏核甘肃边储，稽察精
明，河外震慑。迁礼左右，历吏科给事中。时屡用大师，
水旱流移，请严纪律，酌转输，广招抚。时赈恤章数十
上，多采纳。擢顺天府丞，寻升左佥都御史，巡抚顺天。”
黜贪残，拯雕弊，条上边民疾苦及便宜十馀事，悉见
施行。郊圻盗起，敌复窥边。指授方略，盗平敌遁，有白
金、蟒衣之赐。丁外艰。辛巳，起抚宁夏。简士马，振纪纲，
谨烽堠，境内晏然。讲校屯田、盐马诸政，奏正豪藩，裁
抑宦镇，姱嬉问遗，一切绝之。癸未，召还理院事。乙酉，
以九载绩，晋左副都理院事。五年振扬法纪，台中肃
然。丁亥，以大狱谴归。己亥，诏复原任。屡转兵部左侍
郎，督大仓，搜逋抉隐，兵民懽服。晋工部尚书。时大工
并兴，干没百出。请酌先后缓急，躬勤省阅，宿弊尽祛。
屡赐金币褒焉。辛丑，丁内艰。服除，起南吏部尚书，甄
别去留，舆情胥服。再疏乞休，温谕不允。戊申，致仕，年
八十三而卒。赠太子少保，谥《恭肃》。